THCOM
THCOM เป็นหุ้นที่นักลงทุนหลายท่านทราบอยู่แล้วว่าปีนี้เป็นปี Turnaround ของ THCOM จากผลการดำเนินงานที่จะพลิกกลับมาเป็นกำไรเป็นปีแรกในรอบ 4 ปี
4 ธ.ค. 2555

โดย...จิตรา อมรธรรม
THCOM เป็นหุ้นที่นักลงทุนหลายท่านทราบอยู่แล้วว่าปีนี้เป็นปี Turnaround ของ THCOM จากผลการดำเนินงานที่จะพลิกกลับมาเป็นกำไรเป็นปีแรกในรอบ 4 ปีเนื่องจากการให้บริการ iPSTAR ที่เลยจุดคุ้มทุนมาแล้วตั้งแต่ไตรมาส 3 ของปี 2554 รวมทั้งธุรกิจที่เกี่ยวเนื่องขยายตัวอย่างต่อเนื่อง ผลประกอบการที่ดีขึ้นดังกล่าวสะท้อนมาที่ราคาหุ้นที่ปรับขึ้นถึง 136% นับจากต้นปีที่ยังอยู่ที่ 10.40 บาท นับเป็นหุ้นอีกตัวหนึ่งที่ให้ผลตอบแทนสูงเป็นลำดับต้นๆ ของตลาดฯ ถามว่าจากนี้ไปนักวิเคราะห์ของเรามองอย่างไร เรายังคงชอบหุ้นตัวนี้เพราะคาดว่ากำไรในปี 2556 จะสามารถยืนระดับที่ควรจะเป็นคือ 1,067 ล้านบาท คิดเป็นอัตราการเติบโตที่ก้าวกระโดดถึง 620% จากกำไรสุทธิในปีนี้ที่คาดว่าจะเป็น 148 ล้านบาท ราคาพื้นฐานที่เหมาะสมในปีหน้าอยู่ที่ 28 บาท นักลงทุนที่มีหุ้น THCOM อยู่แล้วจึงสามารถถือต่อได้ แต่หากยังไม่มี ควรจะรอจังหวะให้ราคาอ่อนตัวจึงจะเข้าซื้อได้เพราะราคาหุ้นในช่วงที่ผ่านมาปรับขึ้นมาเร็วพอสมควร 




 
ไตรมาส 3 ที่ผ่านมาขาดทุนสุทธิ 108 ล้านบาท จากตั้งด้อยค่า Mfone 
ผลประกอบการในไตรมาส 3 ปี 2555 ที่ผ่านมา THCOM มีผลขาดทุนสุทธิ 108 ล้านบาท จากการตั้งด้อยค่าเงินลงทุนใน Mfone (ธุรกิจมือถือในกัมพูชา ซึ่ง THCOM ถือหุ้นทางอ้อม 51% ผ่านบริษัทโฮลดิ้ง “Shenington Investments Pte”) จำนวน 252 ล้านบาท หากไม่รวมรายการพิเศษดังกล่าว ถือว่าบริษัทมีกำไรจากการดำเนินงานปกติ 90 ล้านบาท ลดลง 44% จากไตรมาสก่อนและต่ำกว่าที่เราคาด เพราะมีค่าใช้จ่ายเกี่ยวเนื่องกับการขาย Mfone ประมาณ 40 ล้านบาท และมีค่าใช้จ่ายพิเศษให้พนักงานอีประมาณ 30 ล้านบาท หากไม่นับรายการดังกล่าวแล้ว ผลการดำเนินงานโดยทั่วไปถือว่าเป็นไปตามที่เราคาด โดยรายได้จากการให้บริการดาวเทียม (ซึ่งปัจจุบันมีเพียง 2 ดวงคือดาวเทียมไทยคม 5 และ iPSTAR) ซึ่งเป็นรายได้หลักประมาณ 83% ของรายได้รวม เติบโตอย่างเนื่องอีก 10% จากไตรมาส 2 ที่ผ่านมา ขณะที่รายได้ส่วนที่เหลือ 17% ทำได้ไม่ค่อยดีนัก ลดลงจากไตรมาสก่อน โดยมาจากการให้บริการโทรศัพท์มือถือในลาวและกัมพูชา รายได้ลดลงอย่างต่อเนื่องจากการแข่งขันที่รุนแรง และบริษัทยังมีรายได้จากการให้บริการอินเตอร์เน็ตในลาวและกัมพูชา รายได้จากการขายอุปกรณ์รับสัญญาณดาวเทียม ซึ่งก็ลดลงเช่นกัน 
คาดปีนี้พลิกกลับมาเป็นกำไรเป็นครั้งแรกในรอบ 4 ปี 
แนวโน้มกำไรในไตรมาส 4 ปี 2555 คาดว่าจะทรงตัวใกล้เคียงกับไตรมาส 3 ที่ผ่านมา จึงทำให้คาดว่ากำไรจากการดำเนินงานปกติทั้งปี 2555 น่าจะอยู่ที่ 421 ล้านบาท พลิกจากปีก่อนที่ขาดทุนจากการดำเนินงาน 74 ล้านบาท ส่วนกำไรสุทธิทั้งปีน่าจะอยู่ที่ 148 ล้านบาท (ส่วนต่างคือค่าใช้จ่ายพิเศษตั้งด้อยค่าใน Mfone ซึ่งคาดว่าจะไม่มีอีกในอนาคต)
ปรับคาดการณ์กำไรปี 2556 ขึ้น 51% หลังขาย Mfone
พัฒนาการล่าสุดของ THCOM ซึ่งถือเป็นพัฒนาการที่ดีขึ้นคือการขายหุ้นที่ถือทั้งหมด 51% ใน Mfone ให้กับบริษัทอินท์ แมแนจเม้นท์ คอร์ปอเรชัน (INT) ในราคา 98.44 ล้านดอลลาร์สหรัฐ ซึ่งเท่ากับมูลค่ากิจการของ Mfone การขายหุ้นดังกล่าวเป็นสิ่งที่บริษัทตั้งใจมานานเพราะ Mfone มีผลขาดทุนอย่างต่อเนื่องไตรมาสละประมาณ 130 ล้านบาท จึงถือเป็นผลดีต่อผลประกอบการของกลุ่มในระยะยาวเพราะไม่มีตัวฉุดผลกำไร ด้วยเหตุนี้ นักวิเคราะห์ของเราจึงปรับคาดการณ์กำไรจากการดำเนินงานปกติปี 2556 ขึ้น 51% เป็น 1,067 ล้านบาท 
ลุ้นข่าวดีได้ลูกค้าอินเดียเพิ่ม 
บริษัทยังหวังว่าจะสามารถเพิ่มการให้เช่าช่องสัญญานดาวเทียม iPSTAR แก่ลูกค้าใหม่ในอินเดีย ซึ่งจะเพิ่มอัตราการใช้งานของดาวเทียม iPSTAR ได้จากปัจจุบัน 3-10% ภายในสิ้นปีนี้หรืออย่างช้าครึ่งปีแรกของปีหน้า ข่าวดังกล่าวจะเป็นข่าวดีสนับสนุนราคาหุ้นให้ถ้าจะมีการปรับพักฐาน ก็จะลงไม่แรง ที่สำคัญคือเรายังไม่ได้รวมประเด็นนี้ในมูลค่าหุ้น หมายความว่ามูลค่าที่ควรจะเป็นมีโอกาสสูงกว่า 28 บาท